Այս տարի Խնկո Ապոր անվան ազգային մանկական գրադարանը տոնեց իր հիմնադրման 85 ամյակը: Գրադարանի 85 ամյակին նվիրված տարաբնույթ միջոցառումների շարքում գրադարանում տեղի ունեցան գիտագործնական հանդիպումներ: Հոկտեմբերի 17-ին կայացավ գիտաժողով օտարազգի հյուրերի մասնակցությամբ: Բանախոսեցին Միլանի ազգային գրադարանի Ufficio Ricerca երաժշտական ֆոնդի ղեկավար Մ. Ջենտիլի Տեդեսկին՝ գրացուցակավորման և ժամանակակից գրադարանավարին անհրաժեշտ հմտությունների, Մանկապատանեկան գրքի միջազգային կոմիտեի /IBBY/ գործադիր տնօրեն Լ. Փեյջը՝ ընթերցանության խթանման ուղղությամբ IBBY ազգային բաժանմունքների գործունեության մասին՝ ցանկում իբրև ակտիվ մասնակից դիտարկելով «IBBY Հայաստան»-ը: Իրանցի մանկագիր Ֆ. Հասանզադեն ներկայացրեց մանկագրության իր ուղին: Գրադարանից ելույթ ունեցավ Գ. Կարապետյանը: